РЕГЛАМЕНТ (ЕО) № 1065/2007 НА КОМИСИЯТА
от 17 септември 2007 година
за изменение на Регламент (ЕО) № 493/2006 за установяване на преходни мерки в рамките на реформата на общата организация на пазарите в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 44 от него,
като има предвид, че:
(1)
В член 3 от Регламент (ЕО) № 493/2006 на Комисията от 27 март 2006 г. за установяване на преходни мерки в рамките на реформата на общата организация на пазарите в сектора на захарта и за изменение на регламенти (ЕО) № 1265/2001 и (ЕО) № 314/2002 (2) се предвижда предпазно изтегляне. Така продукцията на всяко предприятие над определен праг в рамките на квотата се смята за изтеглена по смисъла на член 19 от Регламент (ЕО) № 318/2006 или, по искане на предприятието, представено преди 31 януари 2007 г., за продукция, произведена в превишение на квотата по смисъла на член 12 от посочения по-горе регламент.
(2)
Към крайната дата 31 януари 2007 г. производителите на изоглюкоза, за разлика от производителите на захар, не бяха в състояние да представят такова искане поради непрекъснатия целогодишен характер на производството си. От гледна точка на осигуряването на равнопоставеност е целесъобразно посочената по-горе крайна дата да бъде отложена за края на пазарната 2006/2007 г. за производителите на изоглюкоза, което ще им даде възможност да вземат решение и да представят искането си при наличието на цялата необходима за целта информация.
(3)
Регламент (ЕО) № 493/2006 следва да бъде съответно изменен.
(4)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
В член 3 от Регламент (ЕО) № 493/2006 параграф 1 се изменя, както следва:
„1. За всяко предприятие делът от производството на захар, изоглюкоза или инулинов сироп през пазарната 2006/2007 г., който е произведен в рамките на посочените в приложение IV квоти и който надвишава прага, установен в съответствие с параграф 2 от настоящия член, се смята за изтеглен по смисъла на член 19 от Регламент (ЕО) № 318/2006 или, по искане на заинтересованото предприятие, подадено преди 31 януари 2007 г. за захарта и преди 30 септември 2007 г. за изоглюкозата, за изцяло или частично произведен в превишение на квотата по смисъла на член 12 от посочения по-горе регламент.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 септември 2007 година.